विपक्ष ने की गृहमंत्री पी चिदंबरम के इस्तीफे की मांग  
भारतीय जनता युवा मोर्चा के कार्यकर्ताओं के खिलाफ पुलिस कार्रवाई के विरोध में भाजपा के सदस्यों ने चिदंबरम के इस्तीफे की मांग की।
भारतीय जनता युवा मोर्चा के कार्यकर्ताओं के खिलाफ मंगलवार को दिल्ली में पुलिस कार्रवाई के विरोध में आज राज्यसभा में मुख्य विपक्षी दल भाजपा के सदस्यों ने गृहमंत्री पी चिदंबरम के इस्तीफे की मांग करते हुए भारी हंगामा किया जिसके कारण सदन की बैठक एक बार के स्थगन के बाद पूरे दिन के लिए स्थगित कर दी गई।  एक बार के स्थगन के बाद दोपहर बारह बजे सदन की बैठक शुरू हुई तो भाजपा सदस्यों ने फिर राष्ट्रमंडल खेलों में भ्रष्टाचार और महंगाई के खिलाफ प्रदर्शन कर रहे भाजयुमो कार्यकर्ताओं पर पुलिस की कार्रवाई का मुद्दा उठाया और गृह मंत्री पी चिदंबरम के इस्तीफे की मांग शुरू कर दी। हंगामे के बीच ही उप सभापति के रहमान खान ने आवश्यक दस्तावेज सदन के पटल पर रखवाए। इसी बीच, भाजपा और शिवसेना के सदस्य आसन के समक्ष आ कर नारेबाजी करने लगे। कुछ सदस्यों के हाथों में तस्वीरें भी थीं। उप सभापति ने सदस्यों से तस्वीरें और अखबार नहीं दिखाने को कहा। उन्होंने सदस्यों से अपने स्थानों पर लौट जाने और कार्यवाही चलने देने को कहा लेकिन अपनी बात का असर न होते देख उन्होंने बैठक दिन भर के लिए स्थगित कर दी।